Siun sote valmistelee kiinteistökauppoja vuokratiloistaan parantaakseen taloustilannetta

Pohjois-Karjalan hyvinvointialue – Siun sote suunnittelee useiden strategisten kiinteistöjen ostoa taloustilanteen parantamiseksi. Tiistaina 28.4.2026 kokoontuvalle aluehallitukselle esitetään kiinteistökauppoja kaikkiaan vajaalla 30 miljoonalla eurolla.

Siun sote on kiinteistöissä tällä hetkellä vuokralla. Vuokratilojen ostaminen toisi hyvinvointialueelle 1,5–2 miljoonan euron säästöt vuodessa.

Aluehallituksen tulevan kokouksen esityslista on julkaistu Siun soten Dynasty-tietopalvelussa: Dynasty tietopalvelu : Pohjois-Karjalan hyvinvointialue - Siun sote

Aluehallituksen käsittelyn jälkeen kiinteistökaupoista päättää aluevaltuusto 7.5.2026.

Kiinteistökaupat yksi lisätoimenpide talouden tasapainottamiseksi

Siun sote on käynyt kuntien kanssa toimitilojen vuokraneuvotteluja vuoden 2025 aikana. Neuvottelujen aikana todettiin, että palveluverkon keskiössä olevien sosiaali- ja terveyskeskuksien ja päivystävien pelastusasemien ja muiden strategisesti merkittävien kiinteistöjen omistussuhteita on tarpeen tarkastella toiminnan, talouden ja turvallisuuden näkökulmasta.

Siun sote selvitti kuntien kiinnostusta hyvinvointialueelle strategisten kiinteistöjen myyntiä. Samalla hyvinvointialue teki kannattavuuslaskelmia kiinteistöjen mahdollisesta ostamisesta. Kiinteistöjen ostamisen mahdollistaa valtioneuvoston maaliskuussa Siun sotelle myöntämä lisälainanottovaltuus. Siun sote sai lainanottovaltuutta merkittäviin ja taloudellisesti kannattaviin kiinteistöjärjestelyihin kuntien kanssa enintään 39 miljoonaa euroa.

Neuvotteluja on käyty hyvässä yhteisymmärryksessä kuntien kanssa. Kiinteistökaupat helpottaisivat taloustilannettamme sekä lyhyellä että pitkällä aikavälillä. Ostettavista kiinteistöistä saatava parin miljoonan euron vuotuiset säästöt ovat yksi hyvinvointialueen lisätoimenpide, jolla pyritään tasapainottamaan taloutta, talousjohtaja Ismo Rouvinen sanoo.

Aluehallitus käsittelee kiinteistökauppoja kuuden kunnan alueella. Ostettavien kiinteistöjen joukossa ovat Kiteen, Kontiolahden, Nurmeksen ja Outokummun sote-keskukset sekä Kiteen, Lieksan, Nurmeksen ja Outokummun pelastusasemat. Lisäksi ostettaviksi kiinteistöiksi esitetään Joensuu alueella toimivia paloasemia (Eno, Tuupovaara, Hammaslahti, Reijola) sekä ikääntyneiden asumisyksikkö Koivupiha.

Esitettyjen kiinteistökauppojen toteutuessa hyvinvointialueen tulee toimittaa päivitetty investointisuunnitelma sosiaali- ja terveysministeriölle, sisäministeriölle ja valtiovarainministeriölle lopullista käsittelyä ja hyväksyntää varten.