Pohjois-Karjalan hyvinvointialue teki ylijäämäisen tuloksen

Pohjois-Karjalan hyvinvointialueen - Siun soten vuoden 2025 tilinpäätös on valmistunut. Tilikauden tulos on 11,7 miljoonaa euroa ylijäämäinen, mikä ylittää selvästi muutetun talousarviotavoitteen. Tulos kertoo onnistuneista toimista kustannuskehityksen hillitsemiseksi sekä toiminnan talouden tasapainottamiseksi.

Tiistaina 31.3.2026 kokoontuva aluehallitus saa käsiteltäväkseen ylijäämäisen tilinpäätöksen. Esityslista on julkaistu Siun soten Dynasty-tietopalvelussa osoitteessa: Esityslistat ja pöytäkirjat (dynastyjulkaisu.pohjoiskarjala.net).

Vuoden 2025 tilinpäätös on hyvä. Ensimmäistä kertaa koko Siun soten historian aikana tulos on ylijäämäinen. Se kertoo, että vaikeat päätökset ja määrätietoinen työ talouden tasapainottamiseksi tuottavat tulosta, toteaa aluehallituksen puheenjohtaja Eero Reijonen.

Tasapainottamista ja uudistamista

Vuonna 2025 hyvinvointialue keskittyi erityisesti talouden tasapainottamiseen aiempien vuosien (2023–2024) alijäämien kattamiseksi. Vuoden aikana toteutettiin kahdet yhteistoimintaneuvottelut, joiden yhteenlaskettu sopeutustavoite oli 50 miljoonaa euroa. Samanaikaisesti uudistettiin myös hyvinvointialueen organisaatiota: Perhe- ja sosiaalipalvelut sekä ikääntyneiden palvelut yhdistettiin yhdeksi sosiaalipalvelujen toimialueeksi vuoden 2026 alusta alkaen.

Hyvinvointialue käynnisti erikoissairaanhoidon hoitojonojen purkamisen syksyllä alueelle myönnetyn lisärahoituksen turvin, mutta kaikkia lakisääteisiä hoitoon ja palveluihin pääsyn määräaikoja ei todennäköisesti saada vielä täysin kuntoon kevään 2026 aikana.

Talous ja investoinnit

Toimintakulujen kasvu hidastui vuoden 2025 aikana 1,2 prosenttiin, mikä on valtakunnallisesti erinomainen suoritus. Investointeja toteutettiin 5,2 miljoonalla eurolla, pääosin kassavaroin, koska uusia lainanottovaltuuksia ei hyvinvointialueelle myönnetty.

Valtion rahoituksen riittävyys on edelleen keskeinen haaste rahoitusmalliin sisältyvän yli 50 miljoonan euron siirtymätasausvähennyksen vuoksi. Hyvinvointialue sai valtioneuvostolta 2,6 miljoonaa euroa lisärahoitusta, mutta lisärahoituksen tarve arvioitiin tätä selvästi suuremmaksi.

Näkymät vuodelle 2026

Talouden tasapainottamisen lisäksi vuonna 2026 hyvinvointialueella kohdennetaan lisäpanostuksia lakisääteisten palvelujen turvaamiseen. Tämä näkyy jo selvästi myönteisenä kehityksenä kiireettömään erikoissairaanhoitoon ja ikääntyneiden asumispalveluihin pääsyssä.

Vaikka talouden tulos oli vahva, emme voi tuudittautua siihen. Meidän on myös varmistettava, että palvelujen saatavuus paranee ja asukkaat pääsevät palveluihin ajallaan, Reijonen lisää.

Toiminnan ja talouden toteutumista, henkilöstön hyvinvointia sekä asiakaspalautetta seurataan tiiviisti kuukausittain hyvinvointialueen aluehallituksessa ja johtoryhmässä. Lisäksi aluevaltuustolle raportoidaan kolme osavuosikatsausta sekä tilinpäätös. Aluehallituksen käsittelyn jälkeen tilinpäätös etenee tilintarkastukseen ja aluevaltuuston käsiteltäväksi kevään aikana.

Faktat:

Hyvinvointialue vastaa sosiaali-, terveys- ja pelastuspalvelujen järjestämisestä koko maakunnassa sekä ympäristöterveydenhuollosta kaikissa kunnissa.

Asiakaskokemus on hyvällä tasolla: Asiakkaiden suositteluhalukkuutta mittaava NPS-luku on 77,2, mikä kertoo erittäin positiivisesta kokemuksesta palveluista ja ylittää selvästi asetetun tavoitetason.

Palvelujen saatavuus on parantunut, mutta jää edelleen hieman tavoitetason alle: 87,6 % asiakkaista saa palvelut lakisääteisessä ajassa.

Henkilöstömäärä oli vuoden lopussa 7 353 henkilötyövuotta.

Henkilöstön vaihtuvuus on asetetussa tavoitteessa (3,5 %). Henkilöstön saatavuus parani hoitohenkilöstön ja lääkäreiden osalta, mutta alueelliset erot ja haasteet rekrytoinnissa jatkuvat.

Vuosikatteen ennuste noin 27,9 milj. euroa.