Siun soten Päivystysapuun soitettavissa puheluissa on huoltotöistä johtuvia muutoksia tulevana viikonloppuna

Päivystysapuun 116 117 soitettavissa puheluissa on asiakkaisiin vaikuttavia muutoksia Pohjois-Karjalan hyvinvointialueella – Siun sotessa tulevana viikonloppuna. Operaattori tekee puhelinjärjestelmän huoltotöitä, joiden alkamisaika on lauantaina 21.3. kello 21.00 ja arvioitu päättymisaika sunnuntaina kello 06.00. On hyvä huomioida, että huollon lopullinen kesto voi muuttua töiden edetessä. Palvelun toiminnassa voi ilmetä poikkeavuuksia vielä ilmoitetun huoltotyön jälkeen.

Päivystysapu on ohjaus- ja neuvontapalvelu, josta saa ohjeita akuutteihin terveysasioihin. Siun soten ammattilainen arvioi puhelimessa tilanteen, antaa kotihoito-ohjeita ja tarvittaessa ohjaa yhteispäivystykseen tai muuhun terveydenhuollon yksikköön asian kiireellisyyden mukaan.

Huoltotyön aikana Päivystysapu toimii varajärjestelmän kautta. Käytännössä tämä tarkoittaa asiakkaalle sitä, ettei hän kuule äänitteeltä tavanomaista ohjeistusta. Asiakas voi odottaa omaa vuoroaan jäämällä linjalle, vaikka se olisi varattuna. Ammattilaiset vastaavat puheluihin niiden saapumisjärjestyksessä. Toisin sanoen puhelu hälyttää varattua siihen saakka, kunnes ammattilainen vastaa puheluun. Mikäli linja on vapaa, asiakas kuulee normaalin puhelun hälytysäänen. Huoltotöiden aikana Päivystysapuun ei voi jättää takaisinsoittopyyntöä. Asiakkaan on hyvä varautua siihen, että Päivystysavun puheluihin vastaamisessa voi olla viivettä huoltotöiden aikana.

Kiireellisessä tilanteessa voi hakeutua suoraan päivystykseen, jos ei saa yhteyttä Päivystysapuun kohtuullisessa ajassa tai soittaminen ei ole mahdollista.

Henkeä uhkaavissa tilanteissa, joita ovat esimerkiksi kova rintakipu, hengitysvaikeus, tajuttomuus, halvausoireet tai äkillinen kouristelu, tulee aina soittaa hätänumeroon 112.

Miten kannattaa toimia?

• Varaudu siihen, että puheluihin vastaamisessa voi olla viivettä.
• Puhelua ei tule katkaista, vaikka linja olisi varattuna. Ammattilaiset vastaavat puheluihin niiden saapumisjärjestyksessä.
• Voit hakeutua suoraan yhteispäivystykseen, jos et saa yhteyttä Päivystysapuun kohtuullisessa ajassa tai soittaminen ei ole mahdollista.
• Soita hätänumeroon 112 henkeä uhkaavissa tilanteissa.