Siun sotelle Hyvän mielen työpaikka® ‑merkki jo kolmatta kertaa peräkkäin

Pohjois-Karjalan hyvinvointialueelle – Siun sotelle on myönnetty kolmatta kertaa peräkkäin Hyvän mielen työpaikka® -merkki osoituksena työpaikan sitoutumisesta henkilöstönsä mielenterveyden tukemiseen. Merkin myöntäjä on MIELI Suomen Mielenterveys ry. Merkki kertoo pitkäjänteisestä työstä henkilöstön työhyvinvoinnin, mielenterveyden ja työkyvyn tukemiseksi.

Yksi merkin saamiseen vaikuttanut kehityssuunta on ollut esihenkilöiden työkykyjohtamisen vahvistaminen. Siun sotessa hyödynnetään muun muassa varhaisen välittämisen mallia sekä sairauspoissaolojen hallintamallia, joiden tavoitteena on tunnistaa työkykyyn liittyvät haasteet ajoissa ja löytää ratkaisuja yhdessä työntekijän kanssa. Valmiudet työkykyjohtamiseen ovat parantuneet jatkuvan kehittämistyön myötä. Tällä on suorat vaikutukset henkilöstön hyvinvointiin.

Työkyvyn tukemisessa on hyödynnetty myös korvaavan työn mallia. Korvaava työ tarkoittaa Siun sotessa sitä, että työntekijä tekee väliaikaisesti muuta kuin omaa normaalia työtään, jos hän ei terveydellisistä syistä pysty tekemään tavallisia työtehtäviään. Tavoitteena on, että työntekijä voi jatkaa työssä sairauspoissaolon sijaan, kunhan työ on hänen terveydentilalleen sopivaa. Korvaava työ on vapaaehtoista ja se suunnitellaan aina niin, että se tukee työntekijän työkyvyn palautumista.

Vuonna 2023 korvaavaa työtä tehtiin 3124 päivää, ja vuonna 2024 yhteensä 3765 päivää. Vuonna 2025 korvaan työn määrä kasvoi noin 76 % peräti 6623 päivään. Kasvu kertoo siitä, että työtä pystytään muokkaamaan entistä useammin työntekijän työkyvyn mukaiseksi sairauspoissaolon sijaan. Tämä tukee työntekijän mahdollisuutta pysyä työssä ja olla hyödyksi sekä työyhteisölle että työnantajalle.

On ilo nähdä, että pitkäjänteinen työkykyjohtaminen kantaa hedelmää. Erityisesti ilahduttaa, että olemme onnistuneet viime vuoden aikana kasvattamaan huimasti korvaavan työn käytön määrää. Korvaavassa työssä työntekijälle tarjotaan mahdollisuutta kevennettyihin tehtäviin sairauspoissaolon sijaan. Asiasta sovitaan yhdessä työntekijän kanssa ja tehtävät räätälöidään työntekijän terveydentila huomioiden, kertoo henkilöstöjohtaja Pirjo Manninen.

Työhyvinvointia on vahvistettu myös koulutusten avulla. Siun sotessa on järjestetty muun muassa koko henkilöstölle avoimia Työhyvinvointikorttikoulutuksia, jotka antavat hyvät valmiudet oman ja työyhteisön työhyvinvoinnin kehittämiseen. Myös Työturvallisuuskortti-koulutukset avattiin viime vuoden aikana koko henkilöstön käyttöön. Työturvallisuuskorttikoulutukset antavat valmiudet työyhteisön turvallisten ja terveellisten työolosuhteiden edistämiseen.

Merkittävä uudistus oli myös vuoden 2025 alusta alkaen tapahtunut uuden henkilöstökyselyn käyttöönotto. Kysely toteutetaan neljä kertaa vuodessa, ja sen avulla seurataan henkilöstön kokemuksia työstä, johtamisesta, työyhteisöstä sekä työhyvinvoinnista. Säännöllinen mittaaminen tukee tietoon perustuvaa johtamista auttaen tunnistamaan vahvuuksia ja kehittämiskohteita sekä seuraamaan työhyvinvoinnin kehitystä entistä ketterämmin.

Hyvän mielen työpaikka® -merkin saaminen osoittaa, että työhyvinvoinnin ja mielenterveyden edistäminen ovat Siun sotessa tavoitteellista työtä. Kehittämistyötä jatketaan, jotta henkilöstöllä on hyvät edellytykset tehdä työtään turvallisesti, sujuvasti ja hyvin voiden myös tulevaisuudessa.

Lisää tiedotteita

Tässä on esimerkki linkistä