Siun sote on saanut purettua kiireettömän erikoissairaanhoidon jonoja merkittävästi

Pohjois-Karjalan hyvinvointialue – Siun sote on purkanut merkittävän osan kiireettömän erikoissairaanhoidon hoitojonoista. Sosiaali- ja terveysalan lupa- ja valvontavirasto Valvira määräsi vuoden 2025 lokakuussa Siun sotelle ja monelle muulle hyvinvointialueelle uhkasakon kiireettömän erikoissairaanhoidon hoitojonojen purkamiseksi. Takaraja jonojen purkamiselle on 30.4.2026. Lupa- ja valvontavirasto (LVV) päättää kahden miljoonan euron uhkasakosta toukokuussa, kun Siun sote on antanut selvityksensä huhtikuun lopun tilanteesta.

Tämänhetkisen arvion mukaan Siun sote tulee pääsemään lähelle tavoitetta, mutta täysin hoitojonoja ei saada lakisääteiselle tasolle. Parannus entiseen näkyy erityisesti hoitoa yli kuusi kuukautta jonottaneiden määrässä. Vuoden 2025 elokuussa jonottaneita oli 2168, kun vuoden 2026 maaliskuun lopussa jonottajia oli enää 725. Lain mukaan hoitoon on päästävä kuuden kuukauden kuluessa siitä, kun hoidon tarve on todettu. Yli kuusi kuukautta jonottaneiden osuus kaikista jonottaneista on saatu laskemaan alle puoleen. Vuoden 2025 elokuussa lakisääteisyyden ulkopuolella oli 39,8 prosenttia jonottajista, kun vuoden 2026 maaliskuussa heitä oli 17,4 prosenttia.

Siun sote on investoinut erityisesti hoitoa yli kuusi kuukautta jonottaneisiin, sillä Pohjois-Karjalan hyvinvointialueella hoitojono on ollut valtakunnan pisin. Sen sijaan jonottaneita hoidon tarpeen arvioon on Pohjois-Karjalassa kuudenneksi vähiten muihin hyvinvointialueisiin nähden. Hoidon tarpeen arviointi on lain mukaan toteutettava kolmen kuukauden kuluessa lähetteen saapumisesta. Hoidon tarpeen arviointiin jonotti vuoden 2025 elokuussa 1137 ja vuoden 2026 maaliskuussa 505.

Odotettavissa on, että hoitoon pääsy kaiken kaikkiaan erikoissairaanhoidossa vielä paranee huhtikuun aikana, vaikka täysin jonoja ei saada lainmukaiseksi.

– Tärkeintä on se, mitä olemme jo saaneet aikaan. Tavoitteenamme on saada hoitojonot lainmukaiseksi loppuvuoden aikana. Ensi vuoden aikana pyrimme vakauttamaan tilanteen niin, että edes kesän aikana jonot eivät pääse liian pitkiksi, sairaalapalvelujen palvelujohtaja Jukka Heikkinen kertoo.

Siun sote on lyhentänyt hoitojonoja merkittävästi useita keinoja käyttämällä, kuten omilla lisätöillä, hyvinvointialueiden välisellä yhteistyöllä sekä yksityisten toimijoiden kanssa tehdyillä sopimuksilla.

Siun sote on lyhentänyt hoitojonoja omina lisätöinään vuoden 2025 lokakuusta alkaen. Varsinaisen työajan ulkopuolella kiireettömiä leikkauksia tehdään tiistai- ja keskiviikkoiltaisin sekä neljänä lauantaina nyt kevään aikana. Lisäksi varsinaista työaikaa on mahdollisuuksien mukaan tehostettu, minkä ansiosta on pyritty tekemään aiempaa useampia toimenpiteitä vuorokaudessa.

Toinen merkittävä kokonaisuus on hyvinvointialueiden välinen yhteistyö. Etelä-Savon hyvinvointialueelta ostetaan 200 tekonivelleikkausta ja 50 eturauhasleikkausta 1.11.2025–30.4.2026 välisenä aikana. Mahdollisesta lisäoptiokaudesta ei ole ainakaan vielä sovittu. Samalla aikavälillä on sovittu, että Etelä-Karjalan hyvinvointialue hoitaa 100 tekonivelleikkausta ja 30 plastiikkakirurgian leikkausta.

Lisäksi Siun sote on tehnyt sopimukset jonojen lyhentämisestä yksityisten toimijoiden kanssa. Pihlajalinna hoitaa noin 75 jalkateräleikkausta ja 75 tyräleikkausta. Terveystalon kanssa on sovittu 50 tekonivelleikkauksesta kesäkuun loppuun mennessä.

– Palvelutuotantomme on korjaantunut, joten nyt kannattaa ensisijaisesti hakeutua omaan keskussairaalaan hoitoon. Jonotusajat ovat merkittävästi lyhentyneet ja hoitoaikoja on aiempaa paremmin tarjolla, Heikkinen sanoo.

Valtioneuvosto myönsi Siun sotelle 2,6 miljoonan euron lisärahoituksen sosiaali- ja terveyspalvelujen sekä pelastuspalvelujen turvaamiseksi vuonna 2025. Lisärahoituksesta osoitettiin 1,8 miljoonaa euroa kiireettömän erikoissairaanhoidon hoitojonojen purkuun, ja se on käytetty viime vuoden puolella. Lisäksi Siun sote on osoittanut tälle vuodelle erillisen 6,2 miljoonan euron budjetin erikoissairaanhoidon hoitojonojen saattamiseksi lakisääteiseen tilaan.