Siun sote kokeilee kuntouttavassa työtoiminnassa ohjaajien liikkumista paikkakuntien välillä sekä etäyhteyksiä

Pohjois-Karjalan hyvinvointialue - Siun sote kokeilee työikäisten sosiaalipalveluihin kuuluvan kuntouttavan työtoiminnan ohjaajien liikkumista eri paikkakuntien välillä sekä palvelun toteuttamista etäyhteyksin. Kokeilu toteutetaan Kuntouttavan työtoiminnan maakunnallinen kehittäminen -hankkeen kanssa, ja sen tavoitteena on selvittää kevään aikana, miten palvelua voidaan toteuttaa joustavasti eri paikkakunnilla ja millaisia ratkaisuja voidaan hyödyntää palvelujärjestelmän tulevassa kehittämisessä.

Kokeilupaikkakuntia ovat Nurmes, Ilomantsi ja Joensuuhun kuuluva Uimaharju, joissa työpajaohjaajat käyvät muilta paikkakunnilta. Joillakin paikkakunnista, joilla on jo työpajatoimintaa kivijalkatoimintana, kuntouttavaa työtoimintaa järjestetään jatkossa neljänä päivänä viikossa. Tämä työpajatoiminnan käyntipäivien määrä vastaa palvelun lakisääteistä enimmäismäärää asiakasta kohden.

Uusi järjestely mahdollistaa työpajatoiminnan ohjaajien liikkumisen muilla paikkakunnilla. Ohjaajat voivat käyttää yhden työpäivän viikossa palvelun toteuttamiseen paikkakunnilla, joilla toimintaa ei vielä ole. Tämän lisäksi ohjaajat voivat toteuttaa kuntouttavaa työtoimintaa etäyhteyksien avulla koko maakunnan alueella. Kokeilu mahdollistaa kuntouttavan työtoiminnan palveluun osallistumisen henkilöille, joilla on mahdollisuudet käyttää etäyhteyksiä, mutta joiden osallistuminen työtoimintaan paikan päällä on esimerkiksi kulkuyhteyksien takia hankalaa.

Kuntouttava työtoiminta on lakisääteinen palvelu henkilöille, jotka tarvitsevat tukea työ- tai toimintakykynsä vahvistamiseen ennen siirtymistä opintoihin, muihin työllisyyspalveluihin tai työelämään. Palvelua voidaan järjestää asiakkaan työssäkäyntialueella, joka on enintään 80 kilometrin etäisyys asiakkaan asuinpaikkakunnasta. Tarvittaessa asiakkaalle korvataan matkakulut lain mukaisesti edullisimman matkustustavan perusteella.

Hyvinvointialue haluaa varautua mahdollisiin palvelujärjestelmän muutoksiin. Kuntouttavan työtoiminnan nykyinen muoto voi päättyä lakimuutoksen takia vuoden 2026 lopussa, joten on tärkeää testata erilaisia toteutusmalleja tulevaisuuden varalle jo nyt. Kevään aikana tehtävän kokeilun avulla arvioidaan sekä ohjaajien liikkumisen avulla toteutettujen lähipalvelupäivien että etäyhteyksin toteutettujen palvelujen toimivuutta eri alueilla. Kokeilupaikkakuntien asiakkaat pääsevät testaamaan uudella tavalla toteutettua työpajatoimintaa ja antamaan palautetta, jonka perusteella palvelun kehittämistä jatketaan.

Palvelun saavutettavuuden vahvistamiseksi Kuntouttavan työtoiminnan maakunnallinen kehittäminen -hankkeessa kokeillaan uudenlaisia asiakaslähtöisiä toimintamalleja ja sisältöjä, kuten digitaalisia ja liikkuvia palveluja kuntouttavan työtoiminnan kivijalkatoiminnan lisänä.

Kuntouttavan työtoiminnan maakunnallinen kehittäminen -hanke on Euroopan unionin osarahoittama. Hanke toteutetaan ryhmähankkeena Pohjois-Karjalan hyvinvointialueen ja Karelia-ammattikorkeakoulun kesken.