Pohjois-Karjalan keskussairaalan kirurgian poliklinikka muuttaa uusiin tiloihin kesäkuun alussa

Pohjois-Karjalan keskussairaalaan kirurgian poliklinikka muuttaa uudistettuihin keskussairaalan E-siiven tiloihin kesäkuun alussa. Kaikki kirurgian poliklinikan toiminta keskittyy E-siipeen 3. kesäkuuta 2026 alkaen. Samaan siipeen on jo aikaisemmin vuonna 2024 muuttanut muun muassa Toiko-yksikkö (toimenpiteeseen kotoa).

Kulkeminen kirurgian poliklinikalle tapahtuu sairaalan pääoven kautta, A-siivestä kohti E-siipeä opasteita seuraten. Hissillä noustaan ensimmäiseen kerrokseen, jossa sijaitsevat kirurgian poliklinikka ja Toiko-yksikkö. Ovi Toiko-yksikköön on hissiaulan vasemmalla puolella. Potilaalle lähetetty kutsukirje sisältää ohjeet kirurgian poliklinikalle tai toimenpiteeseen saapumisesta sekä ilmoittautumisesta. Potilaiden toivotaan kuitenkin varaavan aikaa ja olevan tarkkoina, koska uusien tilojen reittiopasteita täydennetään vielä.

Kirurgian poliklinikka on ajanvarauksella toimiva vastaanottopoliklinikka, jossa toimivat urologian, ortopedian, verisuoni-, käsi- ja plastiikkakirurgian erikoisalojen lääkäreiden vastaanotot. Poliklinikan toimintaan kuuluvat myös esimerkiksi haavahoitajan ja uroterapeutin itsenäiset vastaanotot. Virka-aikana poliklinikalla toimii yli 30 ammattilaista eri aloilta.

Keskussairaalan E-siipi on otettu käyttöön vuonna 1990. E-siipi on sairaalan päärakennuksen ja vuonna 2020 valmistuneen päivystysrakennuksen välittömässä yhteydessä. Peruskorjaus kattoi kaikki E-siiven viisi kerrosta. Rakennustyöt käynnistyivät kesällä 2022, ja ne valmistuivat huhtikuussa 2026.