Siun sote muistuttaa ajan perumisesta esteen sattuessa ja suomi.fi-viestien käyttöönotosta

Pohjois-Karjalan hyvinvointialueen – Siun soten erikoissairaanhoito kehottaa potilaita perumaan varatun ajan mahdollisimman pian, jos vastaanotolle tai toimenpiteeseen saapumiselle tulee este. Näin vapautuneelle ajalle voidaan kutsua toinen potilas, ja ammattilaisten työaika sekä muut vastaanottoon liittyvät resurssit voidaan hyödyntää tehokkaasti. Käyttämättä jääneet ajat hidastavat myös hoito- ja leikkausjonojen hallintaa. Samalla Siun sote muistuttaa suomi.fi-viestien käyttöönoton tärkeydestä: palvelun avulla potilaat saavat tiedon erikoissairaanhoidon vastaanottoajoista sujuvasti ja oikea-aikaisesti. Suomi.fi-palvelu on käytössä monilla eri poliklinikoilla.

Potilaat peruvat leikkaus- ja toimenpideaikoja leikkauspäivän aamuna sekä muita vastaanottoaikoja vielä samana päivänä ilman äkillistä, hyväksyttävää syytä. Perumisia tapahtuu esimerkiksi vatsakeskuksessa ja sisätautien poliklinikalla 3–10 kappaletta viikossa kummassakin. Kirurgian poliklinikalla leikkauksia perutaan useampi kuukaudessa, kertoo palvelujohtaja Jukka Heikkinen.

Leikkaus- ja toimenpideaikoja on kuitenkin rajallinen määrä. Toivomme, että saisimme käytettyä kaikki ajat 100-prosenttisesti. Käyttämätön aika on joltain toiselta pois. Leikkaus- tai toimenpidepäivän aamuna peruttua aikaa ei ehditä siirtämään toiselle potilaalle, jatkaa Jukka Heikkinen

Yleisimmät leikkausajan perumisen syyt ovat leikkauksen jännittäminen ja pelko.

Jos leikkaus jännittää tai pelottaa, se kannattaa sanoa ääneen viimeistään leikkausta valmistelevan soiton tai käynnin yhteydessä. Leikkausta edeltävän ohjauksen yhteydessä voidaan asiasta keskustella, ja usein potilaat kertovat, että keskusteleminen auttaa. Pelko huomioidaan myös esimerkiksi anestesialääkityksessä. Suosittelemme myös hyödyntämään Mielenterveystalon omahoito-ohjelmia. Niiden avulla jokainen voi myös itsenäisesti ja omaan tahtiin helpottaa omaa oloaan sekä vahvistaa omia voimavarojaan ennen leikkausta, kertoo palvelupäällikkö Helena Jäntti.

Leikkaukseen tulevan potilaan ja tekonivelleikkaukseen tulevan potilaan digipoluilta löytyy esimerkiksi linkki Terveyskylän leikkaukseen tulijan taloon. Sieltä leikkaukseen tuleva potilas löytää monipuolisesti tietoa leikkaushoidoista ja tukea leikkauspotilaalle.

Leikkausajan peruminen voi johtaa leikkausjonosta tipahtamiseen

Normaalisti leikkaukseen tuleva potilas on hoitotakuujonossa. Potilas siirtyy kuitenkin niin sanottuun Potilaan päätös -jonoon, jos hän itse haluaa siirtää aikaansa myöhemmäksi kuin mitä hoitotakuun eli kuuden kuukauden mukainen aika on, ja potilas on tietoinen hoitotakuun umpeutumisesta. Potilas siirtyy Potilaan päätös -jonoon myös silloin, jos hän jättää tulematta sovitulle ajanvaraukselle ilman ilmoitusta. Lisäksi käyttämättä jääneestä ja peruuttamatta jätetystä palvelusta peritään 18 vuotta täyttäneeltä potilaalta 73,70 €:n maksu.

Potilas joutuu Potilaan päätös -jonoon myös silloin, jos potilas peruu aikansa muusta kuin hyväksyttävästä syystä. Tällainen hyväksyttävä syy on oma sairastuminen, omaisen vakavan sairastuminen tai omaisen kuolema. Asiakasmaksulain mukaan hyväksyttäviä syitä ovat vammaisen henkilön kohdalla myös hänen apuvälineensä rikkoutuminen, kuljetuksen myöhästyminen tai se, että kuljetus ei saavu ollenkaan.

Jos potilas peruu ensimmäisen annetun ajanvarauksen, on potilaalle pyrittävä tarjoamaan vielä uusi aika hoitotakuun puitteissa. Jos potilas peruu toisenkin hänelle varatun ajanvarauksen ilman hyväksyttävää syytä, hänelle ei enää tarjota uutta ajanvarausta, mikä voi pahimmillaan johtaa leikkausjonosta poistamiseen.

Suomi.fi-viestit käytössä monella Siun soten erikoissairaanhoidon poliklinikalla

Siun sote hyödyntää suomi.fi-viestejä muun muassa monilla erikoissairaanhoidon poliklinikoilla. Näitä ovat:

anestesiologia ja tehohoito

diabetesosaamiskeskus

ihotaudit ja allergologia

keuhkosairaudet

kirurgian poliklinikka (ortopedia, urologia, plastiikka-, verisuoni- ja käsikirurgia)

korva-, nenä- ja kurkkutaudit

naistenkeskus

neurologia

silmäkeskus

sisätaudit (myös reumakeskus)

suu- ja leukasairaudet

sydänkeskus

syöpäkeskus

vatsakeskus

Siun sote muistuttaa, että potilaiden kannattaa tarkistaa sähköisen postilaatikkonsa asetukset, jotta siellä on sähköpostiosoite. Näin potilas saa sähköpostiinsa tiedon uudesta viestistä suomi.fi-palvelussa, jonne kirjautumalla hän pääsee lukemaan varsinaisen viestin sisällön. Suomi.fi-viesteinä lähetetään Siun soten erikoissairaanhoidossa esimerkiksi vastaanottoaikojen ja toimenpiteiden ajanvarauskirjeitä, lausuntoja, todistuksia ja potilasohjeita, joita asiakas voi käyttää sähköisesti tulostamatta niitä paperille. Ilmoituksia leikkausajoista ei lähetetä suomi.fi-viesteinä.

Suomi.fi-viestit tarjoavat potilaille turvallisen, nopean ja ympäristöystävällisen tavan vastaanottaa viranomaispostia. Jos potilas tunnistautuu vahvasti minkä tahansa viranomaisen digitaaliseen palveluun 14.4.2026 tai sen jälkeen, hänelle luodaan automaattisesti sähköinen postilaatikko suomi.fi-viesteihin. Tämä perustuu eduskunnan keväällä hyväksymään lakiuudistukseen. Digitaalinen postilaatikko luodaan aina henkilön vahvalla tunnistautumisella, eikä se tule käyttöön automaattisesti taustalla tai henkilön tietämättä. Paperiposti säilyy edelleen vaihtoehtona, mikäli henkilö ei asioi digitaalisesti tai ei halua vastaanottaa suomi.fi-viestejä.

Mielenterveystalon omahoito-ohjelmat

Mikä on suomi.fi-viestit, näin käytät suomi.fi-viestejä

Usein kysyttyä suomi.fi-viesteistä