Jokainen päihdekuolema on turha – Opi tunnistamaan päihdemyrkytyksen merkit ja hälytä apua

Suomessa huumekuolemien määrä väheni vuonna 2024 vuodentakaisen ennätyskorkeista lukemista, mutta Pohjois-Karjalassa nuorten huumekuolemat lisääntyivät. Tilastokeskuksen mukaan huumekuolema on yksi keskeisimmistä nuorten kuolinsyistä: vuonna 2024 Suomessa lähes joka viides alle 25-vuotias kuollut menehtyi huumeisiin. Alueellinen kehitys osoittaa, että päihdekuolemien ehkäisemiseksi tarvitaan kohdennettuja toimia Pohjois-Karjalassa. Päihteet sisältävät alkoholin, lääkkeiden väärinkäytön, huumeet ja muut päihdyttävät aineet.

Pohjois-Karjalan hyvinvointialue – Siun sote, Nuorten huumekuolemien ehkäisyhanke NOHEVA, Joensuun kaupunki ja Suomen Punainen Risti toteuttavat yhteistyössä nuorten päihdekuolemien ehkäisyyn keskittyvän kampanjan. 16.–31.3.2026 välisenä aikana Joensuun seudun joukkoliikenteen busseissa ja torilavalla olevilla näytöillä sekä eri puolilla maakuntaa esillä olevissa julisteissa kerrotaan päihdemyrkytyksen oireista ja ensiavusta.

Kampanja huipentuu 30.3.2026 järjestettävään Päihdetyön osaamiskoulutukseen: Päihteitä käyttävän nuoren kohtaaminen ja tuki huumekuolemien ehkäisyssä. Koulutuksessa syvennetään huumekuolemien ehkäisyyn ja ensiapuun liittyvää osaamista. Koulutus on suunnattu sosiaali- ja terveysalan ammattilaisille ja nuorten parissa työskenteleville toimijoille sekä muille asiasta kiinnostuneille.

– Kampanjan keskeinen viesti on selkeä: jokainen päihdekuolema on turha. Tavoitteena on lisätä ihmisten tietoisuutta siitä, miten jokainen voi toimia kohdatessaan tiedottomassa tilassa olevan ihmisen. Nopea ja oikea ensiapu sekä avun hälyttäminen voivat pelastaa ihmisen hengen. Haluamme rohkaista jokaista tarjoamaan ja hälyttämään apua vieraallekin ihmiselle, mielenterveys- ja päihdepalvelujen palvelusuunnittelija Erja Kortelainen kertoo.

Suomessa keskeisin päihdekuolemien aiheuttaja ei ole yliannostuskuolema vaan erilaisten huumaavien aineiden yhteiskäytöstä johtuva tapaturmainen myrkytystila. Osa kuolemista olisi estettävissä, jos päihdemyrkytyksen merkit tunnistettaisiin riittävän aikaisin ja hätänumeroon soitettaisiin ajoissa. Tilanteessa paikalla oleva voi kokea epävarmuutta oireiden tunnistamisessa ja avuntarjoamisessa. Ensi viikolla käynnistyvällä kampanjalla halutaan rohkaista päihdemyrkytyksen merkkien tunnistamiseen, ensiavun antamiseen ja hätänumeroon soittamiseen.

Näin tunnistat henkeä uhkaavan päihdemyrkytyksen merkit:

Henkilö on normaalia väsyneempi

Hän on kalpea

Hänellä on poikkeava hengitys

Kokeile, avaako henkilö silmät

Havahtuuko hän, jos herättelet häntä voimakkaasti?

Näin toimit, jos henkilö ei reagoi:

Soita 112, odota linjalla. Kerro mahdollisesta päihdemyrkytyksestä

Hengittääkö henkilö? Kohota leukaa. Jos hän oksentaa, käännä hänen päänsä sivuun.

Jos hengittää: käännä henkilö kylkiasentoon

Jos ei hengitä: Elvytä: 30 painallusta (2 puhallusta). Jos puhaltaminen jostain syystä ei ole mahdollista, jatka paineluelvytystä keskeytyksettä.

Lähde: Suomen Punainen Risti

Siun soten hallinnoima NOHEVA-hanke toteutetaan sosiaali- ja terveysministeriön (STM) rahoituksella osana valtakunnallista Nuorten huumekuolemien ehkäisyn ohjelmaa vuosina 2025–2027.

Suomen Punaisen Ristin ohjesivu