Hammashoidon nimissä on huijausviestejä liikkeellä Pohjois-Karjalassa

Pohjois-Karjalan hyvinvointialueen – Siun soten nimissä on lähetetty asukkaille huijaustekstiviestejä. Viestit ovat tulleet yksityisestä puhelinnumerosta. Huijausviesteissä väitetään, että vastaanottajalla olisi hammashoidon varattu aika.

Huijausviesteissä myös muistutetaan mahdollisesta maksusta, jos aikaa ei käytetä. Huijausviestissä vastaanottajaa ohjataan klikkaamaan mukana olevaa linkkiä ajan perumista varten. Siun sote ei ole lähettänyt näitä tekstiviestejä. Siun sote ei myöskään lisää aikuisten suun terveydenhuollon ajanvarausviesteihin mitään linkkejä.

Toimi näin, jos saat epäilyttävän viestin:

• Älä avaa viestissä olevaa linkkiä
• Älä reagoi viestiin millään tavalla
• Poista viesti heti.

Vastaavia hammashoidon nimissä lähetettyjä huijausviestejä on ilmennyt myös muualla Suomessa.

Kyberturvallisuuskeskuksen ohjeet, jos tulit tai epäilet tulleesi huijatuksi:

• Ota viipymättä yhteys pankkiisi, jos olet tehnyt huijauksen perusteella maksun, rikollinen on päässyt verkkopankkiisi tai saanut maksukorttitietosi käsiinsä.
• Tee rikosilmoitus poliisille. Voit tehdä sähköisen rikosilmoituksen verkossa.
• Voit ilmoittaa asiasta myös Kyberturvallisuuskeskukselle.
• Ohjeet tietovuodon uhrille.