Siun sote ottaa käyttöön tekonivelleikkaukseen tulevan potilaan digipolun

Pohjois-Karjalan hyvinvointialue – Siun sote ottaa käyttöön tekonivelleikkaukseen tulevan potilaan digipolun. Jatkossa tekonivelleikkaukseen tulevat potilaat ohjataan lokakuussa 2024 avatun leikkaukseen tulevan potilaan digipolun sijasta uudelle digipolulle, joka palvelee paremmin kyseisen potilaskohderyhmän erityistarpeita. Uusi digipolku kattaa leikkausta edeltävän ja sen jälkeisen osuuden aina fysioterapeutin tekemään jälkikontrolliin saakka.

Leikkaukseen tulevan potilaan digipolulta siirretään uudelle digipolulle ne tekonivelleikkausta odottavat potilaat, jotka tällä hetkellä odottavat leikkausaikaa, ja jotka ovat rekisteröityneet Siun soten digitaalisiin palveluihin. Siirtäminen uudelle digipolulle tehdään kahden seuraavan viikon aikana. Ammattilaiset laittavat uuden digipolun viestintäkanavan kautta viestin potilaalle, kun hänet on siirretty tekonivelleikkaukseen tulevan potilaan digipolulle.

Leikkausaikaa jonottaessaan potilas saa digipolun kautta ajantasaista tietoa tekonivelleikkaukseensa liittyen. Digipolun kautta potilas saa vastaukset useimpiin potilaita askarruttaviin kysymyksiin esimerkiksi ohjevideoiden avulla. Kaikki leikkaukseen liittyvät ohjeet ovat aina tallessa sekä käden ulottuvilla yhdessä paikassa.

Potilas saa tiedon leikkausajastaan digipolun viestintäkanavan kautta. Digipolku auttaa potilasta valmistautumaan leikkaukseen esimerkiksi ihon kunnon ja ravitsemuksen osalta. Potilas saa digipolulta myös ohjeet kotiasioiden järjestämiseen leikkauksen jälkeen, jotta arki sujuu helpommin. Tarvittaessa leikkauspotilas voi lähettää digipolun kiireettömän viestintäkanavan kautta kysymyksiä ammattilaiselle ilman puhelimessa jonottamista tai takaisinsoiton odottamista. Viestintäkanavassa potilas voi kätevästi palata käytyihin keskusteluihin ja esimerkiksi tarkistaa uudelleen saamansa ohjeet. Kiireettömiin viesteihin vastataan kahden arkipäivän kuluessa.

Saadakseen digipolun hyödyt itselleen, potilaan on otettava käyttöönsä Siun soten digitaaliset palvelut. Siun soten digitaalisiin palveluihin voi rekisteröityä osoitteessa siunsote.fi/digi tai lataamalla maksuttoman mobiilisovelluksen verkkokaupasta ja tunnistautumalla palveluun. Lääkärikäynnillä tehtävän leikkauspäätöksen jälkeen ammattilainen avaa potilaalle tekonivelleikkaukseen tulevan potilaan digipolun Siun soten digitaalisiin palveluihin, kun potilas on sinne tunnistautunut.

Mikäli potilas ei voi tai halua käyttää digitaalisia palveluja, hän saa leikkaustaan koskevat ohjeet paperisena joko asioinnin yhteydessä tai postitettuna.