Siun sote laajentaa perhepuhelimen palveluaikaa huhtikuun alussa

Pohjois-Karjalan hyvinvointialue – Siun sote laajentaa tammikuussa avatun perhepuhelimen palveluaikaa keskiviikkoiltapäiviin huhtikuun alusta alkaen. Palvelu on saanut asiakkailta paljon positiivista palautetta. Perhepuhelimesta perheet saavat matalan kynnyksen tukea arjen huoliin sekä ohjausta sosiaali- ja terveydenhuollon palveluihin. Perhepuhelimen tavoitteena on tukea pohjoiskarjalaisia perheitä yhä kokonaisvaltaisemmin ja tarjota apua perheiden kohtaamiin haasteisiin mahdollisimman varhaisessa vaiheessa.

Perhepuhelin palvelee perheitä numerossa 013 330 2806 seuraavasti 1. huhtikuuta 2026 alkaen:

maanantaisin ja tiistaisin kello 9–12

keskiviikkoisin kello 12–14

torstaisin ja perjantaisin kello 9–12

Perhepuhelimeen voivat olla yhteydessä lapsi tai nuori itse, lapsen vanhemmat, huoltajat tai läheiset. Yhteyttä voivat ottaa myös lapsiperheiden kanssa työskentelevät ammattilaiset, jotka tarvitsevat sosiaali- ja terveydenhuollon tukea asiakkaansa auttamiseksi. Palveluun voi soittaa esimerkiksi silloin kun

perheellä on huoli alaikäisen mielialasta tai käytöksestä

vanhempi on huolissaan omasta jaksamisestaan vanhempana

perhe toivoo tukea vanhemmuuteen, kasvatukseen tai parisuhteeseen liittyen

perheellä on huoli jostakin perheeseensä liittyvästä asiasta, mutta ei tiedetä mihin ottaa yhteyttä tai mistä aloittaa

Puhelun aikana arvioidaan perheen kokonaistilannetta yhdessä perheen kanssa ja sovitaan tarvittavasta tuesta tai palvelusta. Tarpeen mukaan kutsutaan yhteen eri alojen ammattilaisia ja perhekeskustoimijoita kuten järjestöjä ja seurakuntien edustajia.

Perhepuhelin on saanut perheiltä runsaasti myönteistä palautetta. Asiakkaat kuvaavat perhepuhelinta helposti lähestyttäväksi ja oikea-aikaiseksi tueksi. Saadussa palautteessa korostuu avun sujuvuus ja kokemus turvallisesta kohtaamisesta, koska samaan palveluun on yhdistetty sekä sosiaali- että terveydenhuolto.

Perhepuhelimeen yhteyttä ottaneiden ammattilaisten antaman palautteen mukaan perhepuhelimen toiminta on helpottanut oikean avun löytämistä asiakkaille. Uudistus on selkeyttänyt yhteydenottoja ja helpottanut oikean avun löytämistä asiakkaille.

Perhepuhelimen palvelun kautta toteutetaan myös osa lapsiperhepalvelujen ja lastensuojelun palvelutarpeen arvioinneista. Lastensuojeluilmoituksen ja ilmoituksen sosiaalihuollon tarpeesta voi edelleen tehdä myös sähköisesti Miunpalvelujen kautta.