Siun sotessa määräaikaisille palvelussuhteille vaaditaan jatkossakin perusteltu syy

Pohjois-Karjalan hyvinvointialue – Siun sote ei aio muuttaa periaatteitaan määräaikaisten palvelussuhteiden käytöstä, vaikka eduskunnan hyväksymä lakiehdotus joustavoittaa jatkossa määräaikaisten palvelussuhteiden käyttöä. Siun sotessa on linjattu, että jatkossakin määräaikaisille työ- ja virkasuhteille vaaditaan perusteltu syy.

Määräaikaisia työsuhteita voidaan jatkossa solmia nykyiseen lainsäädäntöön kirjatuin perustein. Perusteena määräaikaisuudelle voi olla esimerkiksi sijaisuus tai määräajan kestävä projektityö. Myös hyvinvointialueen tiukassa taloustilanteessa on oleellista kulloinkin pohtia, onko määräaikaisen työntekijän rekrytoimiselle tarvetta.

Näemme, että jokaiselle määräaikaiselle palvelussuhteelle tulee meillä Siun sotessa olla selkeä ja ymmärrettävä peruste. Näin varmistamme henkilöstön tasapuolisen kohtelun sekä avoimuuden työnantajan päätöksenteossa. Vaikka lainsäädäntö mahdollistaa uudenlaisen toimintatavan, olemme arvioineet asiaa omista lähtökohdistamme. Katsomme, että määräaikaisuuksien perusteleminen tukee vastuullista työnantajapolitiikkaa ja edistää luottamusta meihin työnantajana, toteaa henkilöstöjohtaja Pirjo Manninen.

Eduskunta on 20. toukokuuta 2026 hyväksynyt lakiehdotuksen, jolla mahdollistetaan työnantajan aloitteesta tapahtuva määräaikaisten työsuhteiden solmiminen työntekijän kanssa ilman perusteltua syytä. Lakimuutoksella pyritään helpottamaan määräaikaisen työntekijän palkkaamista. Lakimuutos on tullut voimaan 1. kesäkuuta 2026.

Lakimuutoksen on arvioitu lisäävän määräaikaisten työsuhteiden käyttöä. Eduskunnan työelämä- ja tasa-arvovaliokunnan asiantuntijakuulemisissa on tuotu esiin huoli siitä, että lakimuutos voi heikentää sukupuolten välistä tasa-arvoa sekä lisätä raskaus- ja perhevapaasyrjintää.

Siun soten henkilöstöjaosto päätti asiasta kokouksessaan 2. kesäkuuta 2026. Kokouksen pöytäkirja on luettavissa Siun soten Dynasty-tietopalvelussa.