Yhä useampi viranomaisviesti tulee jatkossa sähköisesti

Jatkossa saat viranomaisilta, myös Pohjois-Karjalan hyvinvointialue - Siun sotelta viestit ensisijaisesti sähköisesti Suomi.fi-palvelun kautta. Muutos perustuu eduskunnan hyväksymään lakiuudistukseen, joka on tullut voimaan 14.4.2026. Paperiposti säilyy edelleen vaihtoehtona, mikäli henkilö ei asioi digitaalisesti. Käyttäjä voi muutoksen jälkeen siirtyä halutessaan takaisin paperipostin vastaanottajaksi sähköisen Suomi.fi-palvelun asetuksia muuttamalla.

Suomi.fi-viesteinä lähetetään Siun soten asiakkaille muun muassa ajanvarauskirjeitä ja viranhaltijapäätöksiä, kuten asiakasmaksupäätöksiä. Suomi.fi-viestit eivät ole vielä käytössä kaikissa Siun soten yksiköissä.

Sähköinen postilaatikko Suomi.fi-viesteihin tulee käyttöön, kun asiakas tunnistautuu vahvasti johonkin viranomaisen digitaaliseen palveluun 14.4.2026 tai sen jälkeen. Digitaalinen postilaatikko luodaan aina henkilön vahvalla tunnistautumisella, eikä se tule käyttöön automaattisesti taustalla tai henkilön tietämättä.

Kun sähköinen Suomi.fi-postilaatikko on asiakkaalla käytössä, kaikki viranomaisposti toimitetaan ensisijaisesti sinne – samaa viestiä ei lähetetä enää erikseen paperipostina kotiin. Muutos on valtakunnallinen ja koskee kaikkia viranomaisia.